text: Kaldte kvindelig betjent luder og møgso
  16 januar 2014 kl. 09.28
  To adresser i Kolding blev i går ransaget, da der var mistanke om, at der blev handlet med narkotika fra adresserne.
  Det skriver dagens.dk.
  Sydøstjyllands Politi ransagede onsdag to adresser i Kolding, fordi der var mistanke om, at der blev solgt narkotika fra de pågældende adresser.
  Ved 9-tiden blev en lejlighed ransaget på Tvedvej. Her blev der fundet 220 gram hash, og en 45-årig mand indrømmede, at hashen tilhørte ham.
  - Mandens samlever fik sig i samme forbindelse hidset op. Hun kaldte en kvindelig betjent for blandt andet møgso, lebbe, luder og svin. Det fik hun en bøde for, fortæller Poul Steffensen fra lokalpolitiet i Kolding til dagens.dk.
  Manden fik en sigtelse for overtrædelse af loven om euforiserende stoffer.
  Ved 15.30-tiden ransagede politiet en lejlighed i Låsbygade i Kolding. Her var der også mistanke om handel med narkotika.
  Her blev der fundet 73 gram hash, 40 gram skunk, et ukendt antal piller samt vægte.
  Beboeren - en 23-årig mand - blev sigtet i sagen.
  